PATVIRTINTA

 Aplinkos apsaugos agentūros direktoriaus

 2015 m. rugsėjo 22 d. įsakymu Nr. AV

 (Aplinkos apsaugos agentūros direktoriaus

2019 m. balandžio 30 d. įsakymo Nr. AV - 139

redakcija)

**APLINKOS APSAUGOS AGENTŪROS KLIMATO KAITOS SKYRIAUS**

**NUOSTATAI**

**I SKYRIUS**

**BENDROSIOS NUOSTATOS**

 1. Aplinkos apsaugos agentūros Klimato kaitos skyrius (toliau – skyrius) yra Aplinkos apsaugos agentūros (toliau – Agentūra) administracijos padalinys, tiesiogiai pavaldus Agentūros direktoriaus pavaduotojui.

 2. Skyrius, vykdydamas jam pavestus uždavinius ir funkcijas, vadovaujasi Lietuvos Respublikos Konstitucija, Europos Sąjungos teisės aktais, Lietuvos Respublikos tarptautinėmis sutartimis, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Prezidento dekretais, Lietuvos Respublikos Vyriausybės nutarimais, Lietuvos Respublikos Ministro Pirmininko potvarkiais, Lietuvos Respublikos aplinkos ministro įsakymais, Agentūros direktoriaus įsakymais ir kitais Lietuvos Respublikos teisės aktais ir šiais nuostatais.

 3. Skyriaus nuostatus, skyriaus valstybės tarnautojų ir darbuotojų, dirbančių pagal darbo sutartis (toliau – darbuotojai), pareigybių aprašymus įsakymu tvirtina Agentūros direktorius.

1. Šie nuostatai reglamentuoja skyriaus uždavinius, funkcijas, teises ir darbo organizavimą.

**II SKYRIUS**

**SKYRIAUS UŽDAVINIAI IR FUNKCIJOS**

 5. Skyriaus uždaviniai yra:

 5.1. užtikrinti išmetamų šiltnamio efektą sukeliančių dujų (toliau – ŠESD) kiekio įvertinimą, rengti sistemingą dėl antropogeninės veiklos išmetamų ŠESD kiekio prognozę pagal veiklos vystymosi tendencijas;

 5.2. vertinti Europos Sąjungos apyvartinių taršos leidimų prekybos sistemoje dalyvaujančių veiklos vykdytojų ŠESD stebėsenos planus ir ataskaitas, Orlaivio naudotojų ŠESD stebėsenos planus ir tonkilometrių apskaitos planus ir ataskaitas;

 5.3. pagal kompetenciją vykdyti ūkinės veiklos aplinkosauginį reguliavimą;

 6. Skyrius, įgyvendindamas jam pavestus uždavinius, atlieka šias funkcijas:

 6.1. įgyvendindamas 5.1 papunktyje nurodytą uždavinį:

 6.1.1. atlieka energetikos, atliekų, žemės ūkio, miškininkystės ir kitos žemės naudojimo sektorių ekspertų pateiktų duomenų analizę, įvertina jų patikimumą, renka ir apibendrina duomenis ir informaciją apie planuojamus pokyčius įvairiose ūkinės veiklos srityse;

 6.1.2. atlieka pramonės procesų ir pramonės produktų naudojimo (įskaitant fluorintas ŠESD) sektoriuje bei dirvožemio subsektoriuje išmetamų ŠESD kiekio ekspertinį vertinimą, t.y. renka informaciją ir duomenis, analizuoja, tvarko juos, atlieka išmetamų ŠESD kiekio skaičiavimus, įveda į CRF (bendra duomenų atsiskaitymo programa internete), parengia tekstinę ir grafinę šių sektorių ataskaitos dalį;

 6.1.3. nustatyta tvarka atlieka duomenų, skaičiavimų ir informacijos kokybės kontrolę energetikos, pramonės procesų ir pramonės produktų naudojimo, atliekų, žemės ūkio, miškininkystės ir kitos žemės naudojimo sektoriuose ir pildo kokybės kontrolės protokolus bei visą reikalingą dokumentaciją;

 6.1.4. apibendrina nacionalinius duomenis ir informaciją apie išmetamų ŠESD kiekį energetikos, pramonės procesų ir pramonės produktų naudojimo, atliekų, žemės ūkio, miškininkystės ir kitos žemės naudojimo sektoriuose;

 6.1.5. parengia nacionalinę išmetamų ŠESD kiekio apskaitos ataskaitą;

 6.1.6. parengia kokybės užtikrinimo ir kokybės kontrolės (KU/KK) planą;

 6.1.7. nustatyta tvarka rengia nacionalinę išmetamų ŠESD kiekio apskaitos tarpinę ataskaitą, įvertinant preliminarius išmetamų ŠESD kiekius įvairiose veiklos srityse;

 6.1.8. pagal kompetenciją nustatyta tvarka (kas dvejus metus) rengia dvimetę nacionalinę išmetamų ŠESD kiekio apskaitos ataskaitą;

 6.1.9. pagal kompetenciją nustatyta tvarka (kas ketverius metus) apibendrina išmetamų ŠESD kiekio apskaitos duomenis, parengia duomenis ir informaciją reikalingą rengiant Nacionalinį pranešimą apie klimato kaitą;

 6.1.10. rengia atsakymus į Europos Komisijos ir JT BKKK sekretoriato ekspertų vykdomos metinės nacionalinės išmetamų ŠESD kiekio apskaitos ir prognozių ataskaitų, Nacionalinio pranešimo ir dvimetės ataskaitos peržiūros metu pateiktus klausimus ir pastabas;

 6.1.11. nustatyta tvarka archyvuoja nacionalinei išmetamų ŠESD kiekio apskaitos ataskaitai rengti reikalingus dokumentus, informaciją ir jos šaltinius, apskaičiuotus rodiklius, pirminius duomenis, skaičiavimų bylas, ataskaitų projektus ir galutines ataskaitas, kasmetinių peržiūrų medžiagą (klausimai, atsakymai, siunčiami papildomi dokumentai, el. laiškai ir kiti dokumentai, galutinės Europos Komisijos ir JT BKKK sekretoriato peržiūros ataskaitos) ir tvarko nacionalinės išmetamų ŠESD kiekio apskaitos ataskaitos archyvą;

 6.1.12. teikia pasiūlymus išmetamų ŠESD kiekio apskaitos ir duomenų rinkimo metodų tobulinimui;

 6.1.13. renka ir apibendrina duomenis ir informaciją apie planuojamus pokyčius įvairiose ūkinės veiklos srityse;

 6.1.14. atlieka nacionalinių išmetamų ŠESD kiekio duomenų statistinę analizę ir vertinimą energetikos, pramonės procesų ir pramonės produktų naudojimo, atliekų ir žemės ūkio sektoriuose bei rengia išvadas apie prognozuojamą išmetamų ŠESD kiekį;

 6.1.15. pagal kompetenciją nustatyta tvarka rengia energetikos, pramonės procesų ir pramonės produktų naudojimo, atliekų, žemės ūkio sektorių išmetamų ŠESD kiekio prognozių tekstinę ir grafinę ataskaitos dalį;

 6.1.15. pagal kompetenciją bendradarbiauja su Europos Komisija ir Europos Sąjungos valstybių narių atsakingomis institucijomis, JT BKKK sekretoriato ekspertais, Aplinkos ministerija ir kitomis institucijoms išmetamų ŠESD srityje;

 6.2. įgyvendindamas 5.2 papunktyje nurodytą uždavinį:

 6.2.1. nagrinėja iš veiklos vykdytojų, dalyvaujančių ES apyvartinių taršos leidimų prekybos sistemoje, gaunamus stacionarių įrenginių išmetamų ŠESD kiekio stebėsenos planus, teikia pastabas ir teikia juos tvirtinti Agentūros direktoriui ar jo įgaliotam asmeniui;

 6.2.2. nagrinėja iš orlaivio naudotojų gaunamus išmetamų ŠESD kiekio stebėsenos ir tonkilometrių apskaitos planus, teikia pastabas, rengia tvirtinimo projektus ir teikia juos tvirtinti Agentūros direktoriui ar jo įgaliotam asmeniui;

 6.2.3. vertina ir priima stacionarių įrenginių ir orlaivių naudotojų, dalyvaujančių ES apyvartinių taršos leidimų prekybos sistemoje, metines ataskaitas;

 6.2.4. analizuoja, sistemina, apibendrina informaciją ir rengia metinę ES apyvartinių taršos leidimų prekybos sistemoje dalyvaujančių stacionarių įrenginių ir orlaivio naudotojų išmetamų ŠESD kiekio suvestinę;

 6.2.5. atlieka pagrindinio informacijos mainų sistemos centro funkcijas, t.y. teisės aktų nustatyta tvarka renka, apibendrina, saugo ir viešina informaciją apie ES apyvartinių taršos leidimų prekybos sistemoje dalyvaujančių veiklos vykdytojų ir orlaivio naudotojų ŠESD stebėsenos planus ir ŠESD ataskaitas, nepriklausomo vertintojo patikros ataskaitas ir kitą suinteresuotoms institucijoms svarbią informaciją;

6.3. įgyvendindamas 5.3 papunktyje nurodytą uždavinį:

6.3.1. dalyvauja nagrinėjant informaciją apie planuojamą ūkinę veiklą, atliekant planuojamos ūkinės veiklos atrankas dėl planuojamos ūkinės veiklos galimybių, ir teikia pasiūlymus dėl atrankos išvados, klausimais susijusiais su galimu poveikiu klimato kaitai;

6.3.2. išduoda fluorintų šiltnamio efektą sukeliančių dujų tvarkymo atestatus, priima sprendimus dėl šių atestatų galiojimo sustabdymo, galiojimo sustabdymo panaikinimo ir galiojimo panaikinimo;

6.3.3. nagrinėja veiklos vykdytojų paraiškas nemokamiems apyvartiniams taršos leidimams gauti (toliau – paraiškos) laikotarpiui nuo 2021 m. sausio 1 d. iki 2025 m. gruodžio 31 d., teikia Agentūros direktoriui ar jo įgaliotam asmeniui tvirtinti, pateikia patvirtintas paraiškas Aplinkos ministerijai;

6.3.4. nagrinėja veiklos vykdytojų naujo šiltnamio efektą sukeliančių dujų išmetančio įrenginio (toliau – naujas įrenginys) paraiškas, teikia Agentūros direktoriui ar jo įgaliotam asmeniui tvirtinti naujo įrenginio paraiškas ir nurodytą įprastos eksploatacijos pradžios datą, jei paraiškos duomenys atitinka Reglamento 2019/331 reikalavimus ir apyvartinių taršos leidimų suteikimo taisykles, kitų teisės aktų reikalavimus.

 7. Skyrius taip pat atlieka šias funkcijas:

7.1. teikia Europos Komisijai ataskaitas apie tiekiamus visų rūšių degalus ir energiją Lietuvos rinkai;

 7.2. priima iš laivybos bendrovių, kurių laivai plaukioja su Lietuvos valstybės vėliava, išmetamo anglies dioksido kiekio dujų ataskaitas ir jas kaupia;

 7.3. pagal kompetenciją rengia ir dalyvauja rengiant teisės aktų projektus, teikia pastabas ir pasiūlymus dėl kitų valstybės institucijų, įstaigų, organizacijų rengiamų teisės aktų projektų;

 7.4. pagal kompetenciją dalyvauja rengiant, koordinuojant ir įgyvendinant nacionalines ir tarptautines programas bei projektus;

 7.5. teikia metodinę pagalbą ir konsultacijas ūkinės veiklos vykdytojams ir kitoms suinteresuotoms institucijoms skyriaus kompetencijai priskirtais klausimais;

 7.6. pagal kompetenciją rengia ir teikia duomenis ir informaciją valstybės institucijoms, įstaigoms ar organizacijoms, užsienio valstybių ar tarptautinėms organizacijoms ir institucijoms, fiziniams ar juridiniams asmenims ir visuomenei, bendradarbiauja su kitomis valstybės institucijomis, įstaigomis ar organizacijomis, užsienio valstybių ar tarptautinėmis organizacijomis ir institucijomis keičiantis informacija;

 7.7. pagal kompetenciją atstovauja Agentūrai ir dalyvauja ES institucijų darbo grupių, tarptautinių ir nacionalinių darbo grupių, komisijų veikloje, teikia išvadas ir pasiūlymus, dalyvauja rengiant Lietuvos poziciją;

 7.8. pagal savo veiklos sritį talpina informaciją Agentūros interneto svetainėje;

 7.9. pagal kompetenciją atlieka kitus veiksmus, susijusius su šių nuostatų 6 punkte, 7.1-7.8 papunkčiuose nurodytų funkcijų vykdymu, vykdo kitas nustatytas funkcijas ir kitus su skyriaus funkcijomis susijusius Agentūros direktoriaus, Agentūros direktoriaus pavaduotojo pavedimus.

**III SKYRIUS**

**SKYRIAUS TEISĖS**

8. Skyrius, įgyvendindamas jam pavestus uždavinius ir atlikdamas funkcijas, turi šias teises:

 8.1. teikti Agentūros direktoriui, Agentūros direktoriaus pavaduotojui pasiūlymus skyriaus kompetencijos bei darbo organizavimo klausimais;

 8.2. gauti iš Agentūros administracijos padalinių, valstybės ir savivaldybių institucijų, įstaigų, organizacijų, įmonių, kitų juridinių ir fizinių asmenų informaciją ir dokumentus, kurių reikia skyriaus uždaviniams įgyvendinti ir funkcijoms atlikti.

 9. Skyrius gali turėti kitų teisės aktais jam suteiktų teisių.

**IV SKYRIUS**

**SKYRIAUS DARBO ORGANIZAVIMAS**

 10. Skyriaus darbas organizuojamas remiantis Agentūros metiniais veiklos.

 11. Skyriui vadovauja skyriaus vedėjas, kurį Lietuvos Respublikos valstybės tarnybos įstatymo nustatyta tvarka skiria į pareigas ir atleidžia iš jų Agentūros direktorius. Skyriaus vedėjas yra tiesiogiai pavaldus Agentūros direktoriaus pavaduotojui.

12. Skyriaus vedėjas:

12.1. planuoja ir organizuoja skyriaus darbą, rengia skyriaus darbo planus, paskirsto užduotis skyriaus valstybės tarnautojams ir darbuotojams, kontroliuoja paskirtų užduočių vykdymą;

12.2. atsako už skyriui pavestų uždavinių įgyvendinimą ir funkcijų vykdymą;
12.3. atsiskaito Agentūros direktoriaus pavaduotojui už skyriaus veiklą;
12.4. teikia Agentūros direktoriaus pavaduotojui, Agentūros direktoriui pasiūlymus skyriaus

kompetencijos klausimais, taip pat pasiūlymus dėl skyriaus nuostatų ir skyriaus valstybės tarnautojų ir darbuotojų pareigybių aprašymų, skyriaus valstybės tarnautojų ir darbuotojų skatinimo, tarnybinės ar drausminės atsakomybės jiems taikymo;

12.5. vizuoja skyriaus parengtus teisės aktų projektus ir kitus dokumentus arba teikia pavedimus tai atlikti kitiems skyriaus valstybės tarnautojams ir (ar) darbuotojams, taip pat kitų Agentūros administracijos padalinių rengiamus dokumentus, susijusius su skyriaus kompetencija;

12.6. teisės aktų nustatyta tvarka vertina skyriaus valstybės tarnautojų tarnybinę veiklą, darbuotojų darbinę veiklą;

12.7. vykdo kitas pareigybės aprašyme ir kituose teisės aktuose nustatytas funkcijas, kitus su

skyriaus funkcijomis susijusius Agentūros direktoriaus, Agentūros direktoriaus pavaduotojo pavedimus.

 13. Jei skyriaus vedėjo laikinai nėra, jo funkcijas atlieka kitas Agentūros direktoriaus paskirtas valstybės tarnautojas.

\_\_\_\_\_\_\_\_\_\_\_\_\_\_\_\_\_\_\_\_